

# **ประกาศองค์การบริหารส่วนตำบลเขาไพร**

## เรื่อง การรับลงทะเบียนผู้สูงอายุเพื่อรับเงินเบี้ยยังชีพ ประจำปีงบประมาณ พ.ศ.๒๕๖๓

## และคนพิการเพื่อรับเงินเบี้ยความพิการ ประจำปีงบประมาณ พ.ศ.๒๕๖๒

**ดำเนินการตามนโยบายของรัฐบาล**

………………………………………………………………

ตามนโยบายของรัฐบาล หลักการแห่งระเบียบกระทรวงมหาดไทย เรื่อง การสร้างหลักประกันด้านรายได้แก่ผู้สูงอายุอาศัยตามความในระเบียบกระทรวงมหาดไทย ว่าด้วยหลักเกณฑ์ การจ่ายเงินเบี้ยยังชีพผู้สูงอายุขององค์กรปกครองส่วนท้องถิ่น พ.ศ. ๒๕๕๒ และแก้ไขเพิ่มเติม ฉบับที่ ๒ พ.ศ.๒๕๖๐ และว่าด้วยหลักเกณฑ์การจ่ายเงินเบี้ยความพิการขององค์กรปกครองส่วนท้องถิ่น พ.ศ. ๒๕๕๓ และแก้ไขเพิ่มเติม ฉบับที่ ๒ พ.ศ.๒๕๕๙

เพื่อให้การดำเนินการตามนโยบายดังกล่าว เป็นไปอย่างถูกต้อง เรียบร้อย องค์การบริหารส่วนตำบลเขาไพร จึงขอให้ผู้สูงอายุและคนพิการ ที่มีคุณสมบัติตามหลักเกณฑ์ต่อไปนี้ และมีความประสงค์จะขอรับการสงเคราะห์เบี้ยยังชีพผู้สูงอายุและเบี้ยความพิการ ติดต่อยื่นคำร้องขอลงทะเบียน ตามวัน เวลา และสถานที่ ที่ได้ประกาศกำหนด โดยผู้รับการสงเคราะห์เบี้ยยังชีพจะต้องมีคุณสมบัติและดำเนินการ ดังต่อไปนี้

**๑. คุณสมบัติของผู้มีสิทธิได้รับเงินเบี้ยยังชีพผู้สูงอายุและคนพิการ**

๑.๑ ผู้มีคุณสมบัติได้รับเงินเบี้ยยังชีพผู้สูงอายุ ต้องเป็นผู้มีคุณสมบัติและไม่มีลักษณะต้องห้ามดังต่อไปนี้

(๑) มีสัญชาติไทย

(๒) มีภูมิลำเนาอยู่ในเขตองค์การบริหารส่วนตำบลเขาไพรตามทะเบียนบ้าน

(๓) มีอายุ ๖๐ ปี บริบูรณ์ขึ้นไป หรือจะมีอายุครบ ๖๐ ปีบริบูรณ์ ในปีงบประมาณ พ.ศ. ๒๕๖๓ **โดยเป็นผู้ที่เกิดก่อนวันที่ ๒ กันยายน พ.ศ.๒๕๐๓**และต้องเป็นผู้ที่ยื่นคำขอลงทะเบียนฯ ต่อองค์กรปกครองส่วนท้องถิ่น (ในกรณีที่ในทะเบียนราษฎรไม่ปรากฏวันที่ เดือนเกิด ให้ถือว่าบุคคลนั้นเกิดในวันที่ ๑ มกราคมของปีนั้น)

(๔) **ไม่เป็นผู้ได้รับสวัสดิการหรือสิทธิประโยชน์อื่นใดจากหน่วยงานของรัฐ รัฐวิสาหกิจหรือองค์กรปกครองส่วนท้องถิ่น** ได้แก่ ผู้รับเงินบำนาญ เบี้ยหวัด บำนาญพิเศษ หรือเงินอื่นใดในลักษณะเดียวกัน ผู้สูงอายุที่อยู่ในสถานสงเคราะห์ของรัฐหรือองค์กรปกครองส่วนท้องถิ่น ผู้ที่ได้รับเงินเดือน ค่าตอบแทน รายได้ประจำ หรือผลประโยชน์ตอบแทนอย่างอื่นที่รัฐหรือองค์กรปกครองส่วนท้องถิ่นจัดให้เป็นประจำ

๑.๒ ผู้มีคุณสมบัติได้รับเงินเบี้ยความพิการ ต้องเป็นผู้มีคุณสมบัติและไม่มีลักษณะต้องห้ามดังต่อไปนี้

(๑) มีสัญชาติไทย

(๒) มีภูมิลำเนาอยู่ในเขตองค์การบริหารส่วนตำบลเขาไพรตามทะเบียนบ้าน

(๓) มีบัตรประจำตัวคนพิการตามกฎหมายว่าด้วยการส่งเสริมคุณภาพชีวิตคนพิการ

(๔) ไม่เป็นบุคคลซึ่งอยู่ในความอุปการะของสถานสงเคราะห์ของรัฐ

๒. **ขั้นตอนการยื่นคำขอและวิธีการพิจารณาคุณสมบัติผู้มีสิทธิได้เงินเงินเบี้ยยังชีพผู้สูงอายุและเบี้ยความพิการ**

ให้ผู้สูงอายุและคนพิการที่มีคุณสมบัติดังกล่าวข้างต้น ยื่นคำขอรับเงินเบี้ยยังชีพผู้สูงอายุและเบี้ยความพิการด้วยตนเอง ต่อผู้บริหารองค์กรปกครองส่วนท้องถิ่นที่ตนเองมีชื่ออยู่ในทะเบียนบ้าน โดย

**(๒.๑) ผู้สูงอายุ** กำหนดรับลงทะเบียนผู้สูงอายุ ที่ยังไม่เคยลงทะเบียนมาก่อน และผู้สูงอายุย้ายภูมิลำเนาเข้ามาใหม่ในพื้นที่องค์การบริหารส่วนตำบลเขาไพร แต่ยังไม่ได้ขึ้นทะเบียน **โดยได้รับเงินเบี้ยยังชีพ ในเดือนตุลาคม ๒๕๖๒ เป็นต้นไป หรือได้รับเงินในเดือนถัดไป จากเดือนที่มีอายุครบ ๖๐ ปีบริบูรณ์(ในปีงบประมาณ พ.ศ.๒๕๖๓)** ตามอัตราขั้นบันได คือ อายุ ๖๐-๖๙ ปี จำนวน ๖๐๐ บาท อายุ ๗๐-๗๙ ปี จำนวน ๗๐๐ บาท อายุ ๘๐-๘๙ ปี จำนวน ๘๐๐ บาท และอายุ ๙๐ ปีขึ้นไป จำนวน ๑,๐๐๐ บาท ให้มายื่นคำขอลงทะเบียน **ตั้งแต่บัดนี้เป็นต้นไป – ๓๐ พฤศจิกายน ๒๕๖๑ณ องค์การบริหารส่วนตำบลเขาไพร**

**(๒.๒) คนพิการ**กำหนดรับลงทะเบียนคนพิการที่ยังไม่เคยลงทะเบียนมาก่อน และคนพิการย้ายภูมิลำเนาเข้ามาใหม่ในพื้นที่องค์การบริหารส่วนตำบลเขาไพรที่ได้รับการประกาศถอดถอนรับเบี้ยความพิการจากท้องถิ่นเดิมเรียบร้อยแล้ว **โดยลงทะเบียนในเดือนใดจะได้รับเงินเบี้ยความพิการในเดือนถัดไป**ในอัตรา เดือนละ ๘๐๐ บาท ให้มายื่นคำขอลงทะเบียน **ตั้งแต่บัดนี้เป็นต้นไปณ สถานที่ องค์การบริหารส่วนตำบลเขาไพร**

**๓. หลักฐานประกอบการลงทะเบียนเบี้ยยังชีพผู้สูงอายุและรับเบี้ยความพิการ**ประกอบด้วย

(๑) บัตรประจำตัวประชาชน (ผู้สูงอายุ) / บัตรประจำตัวคนพิการ(คนพิการ)

(๒) ทะเบียนบ้าน

(๓) สมุดบัญชีเงินฝากธนาคาร (ธนาคารกรุงไทย)

ในกรณีมีความจำเป็นที่ไม่สามารถมาลงทะเบียนได้ ผู้สูงอายุและคนพิการอาจมอบอำนาจเป็นลายลักษณ์อักษรให้ผู้อื่นเป็นผู้ยื่นคำขอลงทะเบียนเบี้ยยังชีพผู้สูงอายุและเบี้ยความพิการแทน

จึงประกาศมาเพื่อทราบโดยทั่วกัน

ประกาศ ณ วันที่ ๒๘ เดือน กันยายน พ.ศ. ๒๕๖๑



(นายทรรศนฤทธิ์ ดำสุข)

นายกองค์การบริหารส่วนตำบลเขาไพร